Az 1966-os labdarúgó-világbajnokság döntőjében Anglia és az NSZK mérkőzött a Wembley Stadionban. A hosszabbítás 11. percében 2–2-es állásnál az angol Geoff Hurst lövése a felső kapufáról a gólvonal környékére, majd onnan kifelé pattant, egy német védő végül kifejelte az alapvonalon túlra. Az angolok már ünnepelték a gólt, a játékvezető, a svájci Gottfried Dienst nem tudott dönteni. Az asszisztenssel, az azeri származású Tofik Bahramovval való konzultálása után a gólt megadta. A németek az ilyen esetekre azóta a "„Wembley-gól”" (németül "„Wembley-Tor”") kifejezést használják. Az angolok végül 4–2-re nyerték a mérkőzést és egyúttal a világbajnokságot is.